Vrou doodgeskiet ná sy geldsukses op FB verklapMakeva Jenkins. Foto: Facebook ŉ Ma van drie kinders is doodgeskiet minder as ŉ dag nadat sy in ŉ inskrywing op Facebook vertel het van die finansiële sukses wat sy oor die afgelope paar jaar bereik het. CBS 12 berig Makeva Jenkins (33) is Donderdag in die vroeë oggendure in haar huis in Lake Worth in Florida in die VSA geskiet. Volgens die nuusagentskap het die moordenaar vermoedelik omstreeks 02:00 aan Jenkins se deur geklop en haar in die kop geskiet. Die aanvaller het in Jenkins se motor gevlug wat later ŉ kort afstand weg van die huis verlate gevind is. Jenkins is na ŉ hospitaal gehaas, maar is ure later dood. Sy was getroud en die ma van drie kinders, onderskeidelik 1, 7 en 13 jaar oud. Jenkins het net ure voor haar moord in ŉ inskrywing op Facebook vertel hoe sy oor die afgelope paar jaar gevorder het van hawelose tot suksesvolle sake-eienaar. In die inskrywing vertel sy hoe sy in 2011 ŉ kursus oor finansiële bestuur wou bywoon, maar nie die $99-fooi (ongeveer R1300) kon bekostig nie. “Ons het haweloos geword in 2013-’14 en in 2015 het ek my ses-syfer-teiken bereik tot nou waar ek multi-ses-syfers verdien. Maak nie saak hoe die pad vorentoe gelyk het nie, ek het my hart gevolg en vasgebyt om my besigheid te laat groei,” het Jenkins geskryf. “Ek sê dít om te wys enigiemand kan dit doen. Dit verg konsekwentheid en toewyding.” Die Palm Beach Post berig Jenkins se familie is bekommerd dat die inskrywing moontlik tot haar moord gelei het. Niemand is nog in verband met die moord in hegtenis geneem nie en die polisie het enigiemand met meer inligting gevra om na vore te kom.